A Bizottság közleménye a referencia-kamatláb és a leszámítolási kamatláb megállapításának módjáról

(97/C 273/03)

(EGT vonatkozású szöveg)

(Ez a közlemény a referencia-kamatláb és a leszámítolási kamatláb megállapításának módjáról szóló korábbi közlemények és különösen az 1996. augusztus 10-i bizottsági közleménynek [1] a helyébe lép)

Az állami támogatás EK-Szerződésben előírt közösségi figyelemmel kísérésének alkalmazásában a Bizottság különböző paramétereket alkalmaz, ideértve a referencia-kamatlábat és a leszámítolási kamatlábat.

E kamatlábakat a több részletben kifizetett támogatás támogatástartalmának mérésére és a kölcsönökre vonatkozó kamattámogatási programokból származó támogatáselem kiszámításához használják. Ezeket azonban alkalmazzák a de minimis szabály [2] végrehajtásánál és a jogosulatlanul felvett támogatás visszafizetésénél [3] is.

A referencia-kamatlábak rendeltetése az, hogy kifejezzék a különböző tagállamokban a közép- és hosszú lejáratú (öt–tíz évre szóló), szokásos biztosítékkal fedezett kölcsönök után felszámított kamatlábak átlagos szintjét.

A Bizottság úgy határozott, hogy a referencia-kamatlábak megállapításának jelenlegi rendszere helyébe olyan rendszert léptet, amelynek alapját az ötéves bankközi swapkamatlábak képezik a prémiummal együtt.

A referencia-kamatlábakat 1997. augusztus 1-jétől a következőképpen állapítják meg:

- Olaszország, Portugália és Görögország kivételével valamennyi tagállam esetében az irányadó kamatlábat az ötéves bankközi swapkamatlábként határozzák meg a megfelelő pénznemben, 0,75 százalékpontos (75 bázispontos) prémiummal együtt,

Olaszország és Portugália esetében az irányadó kamatlábat az ötéves bankközi swapkamatlábként határozzák meg a megfelelő pénznemben, 200 bázispont prémiummal együtt.

Görögország esetében az irányadó kamatlábat az egyéves bankközi kamatlábként (Athibor) határozzák meg drachmában, 300 bázispont prémiummal együtt,

- a referencia-kamatlábat az előző év szeptemberében, októberében és novemberében jegyzett irányadó kamatlábak átlagával egyenlőnek tekintik,

- a referencia-kamatlábat az év folyamán ismét kiigazítják akkor, ha az több mint 15 %-kal eltér az utolsó ismert három hónap során jegyzett irányadó kamatlábak átlagától.

Meg kell jegyezni a következőket is:

- az így meghatározott referencia-kamatláb olyan minimális érték, amely különleges kockázattal járó helyzetekben emelhető (például ha egy vállalkozás nehéz helyzetbe kerül, vagy a bankok által általában kért biztosíték hiányzik). Ilyen esetekben a prémium értéke elérheti vagy meghaladhatja a 400 bázispontot, amennyiben egyetlen magánbank sem járul hozzá az adott kölcsön nyújtásához,

- amennyiben egyes esetek vizsgálatához szükséges, a Bizottság fenntartja annak a jogát, hogy rövidebb időtartamú alapkamatlábat (például az egyéves Libor-kamatlábat) vagy hosszabb időtartamú alapkamatlábat (például a tízéves kötvények kamatlábát) alkalmazzon az ötéves bankközi swapkamatláb helyett,

- abban az esetben, ha az ötéves bankközi swapkamatláb nem áll rendelkezésre, az alapkamatlábat az ötéves állami kötvények hozadékrátájának szintjén állapítják meg, 25 bázispont prémiummal együtt.

A referencia-kamatlábakat a Bizottság az Interneten a következő címen teszi közzé:

http://europa.eu.int/en/comm/dg04/aid/tauxref.htm

[1] HL C 232., 1996.8.10., 10. o.

[2] HL C 68., 1996.3.6., 9. o.

[3] HL C 156., 1995.6.22., 5. o.

--------------------------------------------------